সাঈদ ইবনুল আস

**সাঈদ ইবনুল আস ইবনে আবি উহাইহা** (; ২ হি.–৫৯ হি./ ৬২৩–৬৭৮/৭৯ খ্রি.) ছিলেন একজন সাহাবি ও সামরিক ব্যক্তিত্ব, যিনি খলিফা উসমানের (শা. ৬৪৪–৬৫৬ খ্রি.) শাসনামলে কুফার গভর্নর ছিলেন। এছাড়াও তিনি মুআবিয়া ইবনে আবি সুফিয়ানের (শা. ৬৬১–৬৮০ খ্রি.) শাসনামলে মদিনার গভর্নরের দায়িত্ব পালন করেন। তিনি কুরাইশ গোত্রভুক্ত উমাইয়া বংশের অন্তর্ভুক্ত ছিলেন।

কুফার শাসনকালে সাঈদ আজারবাইজান ও কাস্পিয়ান সাগরের আশপাশের অঞ্চলে সামরিক অভিযান পরিচালনা করেন। তবে এর জন্য তখন তাকে কুফার কিছু প্রভাবশালী অভিজাত গোষ্ঠীর বিরোধিতার মুখোমুখি হতে হয়, যাদের নেতৃত্বে ছিলেন মালিক ইবনুল হারিস। এই বিরোধিতার মূল কারণ ছিল সাঈদ ও উসমান কর্তৃক গৃহীত সেই নীতি, যার মাধ্যমে ইরাকের উর্বর সাওয়াদ ভূমির মালিকানা কুরাইশ গোত্রের লোকজন ও মদিনা থেকে আগত নতুন মুসলমান যোদ্ধাদের হাতে কেন্দ্রীভূত করার চেষ্টা করা হয়। তবে সাঈদ এই বিরোধী নেতাদের নির্বাসনে পাঠান। কিন্তু এরপর তিনি যখন মদিনা সফরে যান, তখন ইয়াজিদ ইবনে কাইস আল-আরহাবির নেতৃত্বে কুফার বিদ্রোহীরা নগরীর নিয়ন্ত্রণ দখল করে নেয়।

কুফার গভর্নর পদ থেকে অপসারিত হওয়ার পর মিশরীয় বিদ্রোহীদের আক্রমণের সময় তিনি খলিফা উসমানের গৃহ রক্ষায় সহায়তা করেছিলেন। তবে শেষ পর্যন্ত উসমান নিহত হন এবং সাঈদ নিজেও আহত হন। প্রথম ফিতনার সময় (৬৫৬–৬৬১ খ্রি.) তিনি বনু উমাইয়া ও আয়িশার পক্ষে হয়ে খলিফা আলির বিরুদ্ধে যুদ্ধ করতে অস্বীকৃতি জানান। এই অবস্থানের কারণে ইসলামি ইতিহাসে তাকে নিরপেক্ষ ব্যক্তি হিসেবে উল্লেখ করা হয়েছে।

৬৬৯ খ্রিস্টাব্দে খলিফা মুয়াবিয়া তাকে মদিনার গভর্নর নিযুক্ত করেন। তবে ৬৭৪ খ্রিস্টাব্দে মারওয়ান ইবনুল হাকাম তার স্থলাভিষিক্ত হন। এরপর তিনি মদিনার বাইরে অবস্থিত তার জন্মভূমিতে অবসর জীবনযাপন করেন এবং সেখানেই তার মৃত্যু হয়। তার মৃত্যুর পর তার পুত্র আল-আশদাক নিজ গোত্রের নেতা হিসেবে তার স্থলাভিষিক্ত হন।

## জন্ম, শৈশব ও পরিবার
সাঈদ তাঁর পিতা আস ইবনে সাঈদ ইবনুল আস ইবনে উমাইয়ার একমাত্র পুত্র। আস একজন মুশরিক কুরাইশ যোদ্ধা ছিলেন, যিনি ৬২৪ সালে বদরের যুদ্ধে মুসলিমদের হাতে নিহত হন। তাঁর চাচাদের মধ্যে ছিলেন খালিদ ইবনে সাঈদ, আমর ইবনে সাঈদ, আবান ইবনে সাঈদ ও উবাইদা ইবন সাঈদ এবং তাঁরা সবাই কুরাইশ গোত্রের উপশাখা বনু উমাইয়ার অন্তর্গত আ’য়াস গোষ্ঠীর সদস্য ছিলেন। সাঈদ সম্ভবত তাঁর পিতা নিহত হওয়ার সময় শিশু ছিলেন। তাঁর পিতামহ আবু উহাইহা সাঈদ ইবনে আস (মৃ. ৬২২/৬২৩ খ্রি)  মক্কার একজন প্রভাবশালী শাসক ছিলেন। কুরাইশদের মধ্যে তাঁর উচ্চ মর্যাদার প্রতি সম্মান জানিয়ে তাঁকে জু-তাজ (মুকুটের অধিকারী) নামে অভিহিত করা হতো। যদিও তিনি কোনো আনুষ্ঠানিক রাজা ছিলেন না, তবুও মর্যাদার কারণে মক্কায় কেউ তাঁর পাগড়ির রঙের মতো পাগড়ি পরত না।  সাঈদের মা উম্মে কুলসুম বিনতে আমরও কুরাইশ গোত্রের অন্তর্ভুক্ত ছিলেন। তাঁর নানী উম্মে হাবিব বিনতে আল-আস ছিলেন আবু উহাইহার সহোদরা বোন।

ইতিহাসবিদ ক্লিফোর্ড এডমন্ড বসওয়ার্থের মতে, সাঈদ খুব অল্প সময়ের মধ্যেই ইসলামি সমাজে বিরাট মর্যাদা অর্জন করেন এবং তিনি কেবল একটি অভিজাত ও প্রভাবশালী পারিবারিক গোষ্ঠীর নেতা হিসেবেই নন; বরং দানশীলতা, বাগ্মিতা ও ইলম চর্চার জন্যও তিনি ব্যাপক সম্মান লাভ করেন। বিশেষ করে তিনি নিজের আত্মীয় খলিফা উসমান ইবন আফফানের (শা.: ৬৪৪–৬৫৬ খ্রি.) শাসনামলে বিশেষ পরিচিতি লাভ করেন। সম্ভবত ৬৫২ থেকে ৬৫৪ সালের মধ্যবর্তী কোনো সময়ে খলিফা উসমান তাকে কুরআনের প্রামাণ্য পাঠ (যা বর্তমান প্রচলিত কোরান হিসেবে পরিচিত) চূড়ান্তভাবে সংকলনের কাজে নিয়োগ দেন। এই গুরুত্বপূর্ণ দায়িত্ব পালনের ক্ষেত্রে সাঈদের সঙ্গে আরো যুক্ত ছিলেন আবদুল্লাহ ইবনুল জুবায়ের, আব্দুর রহমান ইবনুল হারিস ও জায়েদ ইবনে সাবিত।

তিনি খলিফা উসমানের দুই কন্যাকে বিবাহ করেছিলেন: মরিয়ম আল-সুগরা ও উম্মে আমর। মরিয়ম আল-সুগরার গর্ভে তাঁর এক পুত্র জন্মগ্রহণ করেন, যার নাম ছিল সাঈদ। উম্মে আমরের গর্ভে তাঁর একাধিক সন্তান জন্ম নেয়; তাঁদের মধ্যে ছিলেন পুত্র দাউদ, সুলায়মান আল-আকবর, উসমান আল-আসগর ও মু‘য়াবিয়া এবং এক কন্যা, যার নাম ছিল আমিনা। এছাড়াও তিনি উম্মুল বানিন বিনতে হাকামকে বিবাহ করেন, যিনি ছিলেন বনী উমাইয়া গোত্রের আরেক প্রভাবশালী সদস্য মারওয়ান ইবনুল হাকামের বোন। উম্মুল বানিনের গর্ভে তাঁর জ্যেষ্ঠ পুত্র উসমান আল-আকবর জন্মগ্রহণ করেন। এছাড়াও তাঁর গর্ভে আরো কয়েকজন পুত্র জন্ম নেন; তাঁরা হলেম আমর আল-আশদাক, মুহাম্মদ, উমর, আবদুল্লাহ আল-আকবর ও আল-হাকাম।

উম্মে হাবিব বিনতে জুবাইর ইবনে মুতিমের গর্ভে আবদুল্লাহ নামে তাঁর এক পুত্র জন্মগ্রহণ করেন এবং আলিয়্যা বিনতে সালামার গর্ভে ইয়াহইয়া ও আইয়ুব নামে তাঁর দুই পুত্র জন্ম নেন। জুয়াইরিয়া বিনতে সুফিয়ানের গর্ভে তাঁর তিনজন পুত্র জন্মগ্রহণ করেন: আবান, খালিদ ও আল-যুবাইর। জারির ইবনে আব্দুল্লাহ আল-বাজালির কন্যা আয়েশার গর্ভে তাঁর এক পুত্র ও এক কন্যা জন্ম নেন: পুত্র জারির ও কন্যা উম্মে সাঈদ। উমাইমা বিনতে আমির বাজালিয়্যার গর্ভে তাঁর তিন কন্যা জন্মগ্রহণ করেন: রামলা, উম্মে উসমান ও উমাইমা। সালামা ইবনে কায়সের কন্যার গর্ভে ইব্রাহিম নামে তাঁর এক পুত্র জন্ম নেন। উম্মে হাবীব বিনতে বুহাইরের গর্ভে আয়েশা আস সুগরা নামে তাঁর এক কন্যা জন্মগ্রহণ করে এবং উম্মে সালামা বিনতে হাবিবের গর্ভে সুলাইমান আল-আসগর নামে তাঁর এক পুত্র জন্মগ্রহণ করেন। এছাড়াও ইতিহাসে উল্লেখিত হয়নি এমন বিভিন্ন দাসীর (উম্মুল ওয়ালাদ) গর্ভে তাঁর আরো কয়েকজন সন্তান জন্মগ্রহণ করে। তাঁদের মধ্যে আম্বাসা ও উতবা নামে দুই পুত্র ছিলেন এবং কন্যারা হলেন: হাফসা, আইশা আল-কাবিরা, উম্মে আমর, উম্মে ইয়াহইয়া, ফাতিকহা, উম্মে হাবীব আল-কাবিরা, উম্মে হাবিব আস-সুগরা, উম্মে কুলসুম, সারা, উম্মে দাউদ, উম্মে সুলাইমান, উম্মে ইবরাহিম ও হুমাইদা।

## হাদিস বর্ণনা
রিজালশাস্ত্রের গ্রন্থাবলীতে উল্লেখিত হয়েছে যে, তিনি উমর ইবনুল খাত্তাব ও নবিপত্নী আয়িশা থেকে একাধিক হাদিস বর্ণনা করেছেন। তার কাছ থেকে তার পুত্র আবদুর রহমান, উসমান ও আল-আশদাক হাদিস বর্ণনা করেছেন। এছাড়াও উরওয়াহ ইবনে যুবাইর, সালিম ইবনে আবদুল্লাহসহ অনেক আলিম ও তাবেয়ি তাঁর থেকে হাদিস বর্ণনা করেছেন।

খলিফা উসমানের খিলাফতকালে যখন কুরআন সংকলন ও একত্রিত করা হয়, তখন যাচাইয়ের উদ্দেশ্য তার নিকটও পবিত্র কুরআন পেশ করা হয়। কারণ তার কেরাত নবির কেরাতের সঙ্গে অত্যন্ত সাদৃশ্যপূর্ণ ছিল।

## উক্তি ও বদান্যতা
তিনি বলতেন, “যে ব্যক্তি আমার সাথে মিলিত হয়, তার প্রতি আমার তিনটি দায়িত্ব আছে। প্রথমত সে যখন আমার কাছে আসে, আমি তাকে আন্তরিকভাবে স্বাগত জানাই। দ্বিতীয়ত, সে যখন আমার পাশে বসে, আমি তার জন্য পর্যাপ্ত জায়গা করে দিই, যেন সে স্বাচ্ছন্দ্যে বসতে পারে। তৃতীয়ত, যখন সে কথা বলে, তখন আমি সম্পূর্ণ মনোযোগ ও আন্তরিকতার সঙ্গে তার কথা শুনি এবং তার দিকেই দৃষ্টি নিবদ্ধ রাখি।" আর বর্ণিত আছে যে, একদিন তিনি মদিনার একটি বাড়ি থেকে পানি পান করেন। কিছুদিন পর সেই বাড়ির মালিক জানান যে, তার ওপর চার হাজার দিনার ঋণ রয়েছে এবং তিনি সেই ঋণ পরিশোধের জন্য বাড়িটি বিক্রি করতে চান। তখন সাঈদ বলেন, “এই ব্যক্তির প্রতি আমার নৈতিক দায়িত্ব রয়েছে।” এই কথা বলে তিনি নিজ দায়িত্বে সেই ব্যক্তির ঋণ পরিশোধ করেন। এছাড়াও আরো বর্ণিত আছে যে, একবার চরম দুর্ভিক্ষ দেখা দিলে তিনি মানুষের জন্য ব্যাপক খাদ্য বিতরণ করেন। এই কাজে তিনি প্রথমে বাইতুল মালের সব সম্পদ ছিল তা ব্যয় করেন। এরপর যখন বাইতুল মালের সম্পদ শেষ হয়ে যায়, তিনি নিজে ঋণ গ্রহণ করে জনগণের খাদ্য সরবরাহ চালু রাখেন। বলা হয় যে, এই কারণেই তাকে পরবর্তীতে বরখাস্ত করা হয়।

## কুফার গভর্নর
৬৪৯/৫০ সালে তাকে ওয়ালিদ ইবন উকবার স্থলাভিষিক্ত করে কুফার গভর্নর নিযুক্ত করা হয়। তার শাসনামলে আজারবাইজান ও কাস্পিয়ান সাগরের নিকটবর্তী অঞ্চলে পরিচালিত সামরিক অভিযানের মাধ্যমে তার সামরিক সুনাম উল্লেখযোগ্যভাবে বৃদ্ধি পায়। তবে দায়িত্ব গ্রহণের শুরু থেকেই তাকে কুফার অভিজাত শ্রেণির বিরোধিতার মুখোমুখি হতে হয়। এই অভিজাতদের মধ্যে ছিল আরব গোত্রীয় বসতিস্থাপনকারী, কাদিসিয়ার যুদ্ধে অংশগ্রহণকারী অভিজ্ঞ মুসলিম সৈনিক ও ক্বারিরা। তাদের অনেকেই খলিফা উসমান কর্তৃক প্রণীত একটি নীতির কারণে ক্ষুব্ধ হয়ে ওঠে। উসমান ইরাকে বিজিত সাসানীয় রাজবংশ ও অভিজাতদের ভূসম্পত্তি সরকারি দখলে নিয়ে তা ইরাক বিজয়ে অংশগ্রহণকারী কুরাইশ গোত্রের লোকজন এবং মদিনার কিছু নির্দিষ্ট ব্যক্তির মধ্যে বণ্টন করার পরিকল্পনা করেছিলেন এবং এর বিনিময়ে তাদেরকে আরব উপদ্বীপে নিজেদের সম্পত্তি ছেড়ে দিতে বলা হয়েছিল, যা সরকারের অধীনে নেওয়ার পরিকল্পনা করা হয়েছিল। কুরাইশ ও মদিনার লোকেরাই কুফার প্রাথমিক বসতিস্থাপনকারী ছিল এবং ইরাক বিজয়ে তারা সক্রিয়ভাবে অংশগ্রহণ করেছিল। 

খলিফা উসমানের শাসনামলে আরব উপদ্বীপ থেকে বিপুল সংখ্যক নতুন অভিবাসী কুফা ও সাওয়াদ অঞ্চলে এসে বসতি স্থাপন করে। ফলে সেখানে আগে থেকে বসবাসকারী প্রাথমিক মুসলমানদের সম্মিলিত আয় উল্লেখযোগ্যভাবে কমে যায়। এই পরিস্থিতি ক্রমে একটি সংকটের রূপ নিলে সাঈদ ৬৫১ খ্রিস্টাব্দে উসমানের কাছে এই আর্থসামাজিক সংকটের বিষয়ে একটি অভিযোগপত্র প্রেরণ করেন। খলিফা উসমান কর্তৃক গৃহীত নীতি মূলত এই সমস্যার সমাধান হিসেবেই প্রণীত হয়েছিল এবং তা খলিফা উমরের (শা. ৬৩৪–৬৪৪) শাসনামলের নীতি থেকে স্পষ্টভাবে ভিন্ন ছিল। উমরের আমলে সাওয়াদের ভূমি মুসলিম সম্প্রদায়ের যৌথ সম্পত্তি হিসেবে বিবেচিত হতো এবং সেগুলোর আয় সামগ্রিকভাবে বণ্টন করা হতো। তবে উসমানের প্রস্তাবিত ভূমি-বিনিময় নীতি থেকে নবাগত মুসলিমরা তেমন কোনো লাভবান হতে পারেনি। কারণ তাদের অধিকাংশেরই অন্য জায়গায় কোনো সম্পত্তি ছিল না।

সাঈদ খলিফা উসমানের নীতিই অনুসরণ করেছিলেন এবং জানা যায় যে, তিনি তাদের উদ্দেশ্যে বলেছিলেন, “সাওয়াদ [ইরাক] কুরাইশের বাগান" অর্থাৎ এই ভূমি কুরাইশ গোত্রের মালিকানাধীন হবে। ৮ম শতাব্দীর ইতিহাসবিদ সাইফ ইবনে উমরের অনুযায়ী, এই সমস্যা তখনই তীব্র রূপ নেয়, যখন আবদুল রহমান ইবনে হুবায়েশ নামে বানু আসাদের এক যুবক সাঈদ ও কুফার অভিজাতদের সামনে মন্তব্য করেন যে, সাঈদের সাওয়াদের ভূমির মালিকানা নেওয়া উচিত। তার কথা মালিক ইবনুল হারিস ও ক্বারি গোষ্ঠীর মধ্যে রোষ জন্মায়। ওই যুবকের পিতা দাবি করেছিলেন যে, মন্তব্যটি অতি সাধারণ ছিল; কিন্তু মালিক বিশ্বাস করতেন যে, সাঈদ জমি দখলের পক্ষে ন্যায়সঙ্গত কারণ দেখানোর জন্যে এই ঘটনা সাজিয়েছেন। এরপর ইবনে হুবাইশ ও তাঁর বৃদ্ধ পিতাকে নির্মমভাবে প্রহার করা হয়; ফলে বানু আসাদ গোত্র প্রহারের প্রতিশোধের দাবিতে সাঈদের বাসভবন অবরোধ করে। সাঈদ আসাদ গোত্রের লোকদের শান্ত করেন এবং ক্বারি গোষ্ঠীর কর্মকাণ্ডের তীব্র নিন্দা জানান। পরে খলিফা উসমানের অনুমতিতে মালিক ইবনুল হারিসসহ কুফার শীর্ষ দশ বিদ্রোহীকে সিরিয়ায় নির্বাসিত করা হয়।

৬৫৫ খ্রিস্টাব্দে খলিফা উসমান খিলাফতের পরিস্থিতি নিয়ে পরামর্শ করার জন্য সাঈদকে মদিনায় ডেকে পাঠান। তার অনুপস্থিতিতে ক্বারি ও অন্য বিক্ষোভকারীরা ইয়াজিদ ইবনে কাইস আল-আরহাবি ও মালিকের নেতৃত্ব কুফা দখল করে নেয় এবং সাঈদকে কুফায় ফিরতে বাধা দেয়। তাই তিনি বাধ্য হয়ে মদিনায় ফিরে আসেন এবং তাঁর পরিবর্তে সাহাবি আবু মুসা আশয়ারিকে গভর্নর হিসেবে নিযুক্ত করা হয়, যিনি বিদ্রোহীদের কাছে অত্যন্ত প্রিয় ছিলেন।

## পরবর্তী জীবন
৬৫৬ সালে মিশরীয় বিদ্রোহীরা যখন খলিফা উসমান ইবনে আফফানের বাড়ি অবরোধ করে, তখন সাঈদ তাঁর বাড়ির প্রতিরক্ষায় নিয়োজিত ছিলেন। শেষ পর্যন্ত খলিফা উসমান শহীদ হন এবং সেই হামলায় সাঈদ নিজেও আহত হন। এরপর তিনি উসমানের হত্যার প্রতিশোধ নেওয়ার উদ্দেশ্যে আয়িশা সিদ্দিকা, তালহা ইবনে উবাইদুল্লাহ এবং যুবায়ের ইবনুল আওয়ামের সঙ্গে যোগ দেওয়ার প্রস্তুতি নিয়েছিলেন।  কিন্তু পরবর্তীতে তাদের সাথে মিলিত হয়ে উসমান ইবনে আফফানের উত্তরসূরি খলিফা আলির (শা. ৬৫৬–৬৬১ খ্রি) বিরুদ্ধে উটের যুদ্ধে অংশ নিতে অস্বীকৃতি জানান। এসব থেকে মুক্ত হয়ে তিনি মক্কায় বসবাস শুরু করেন।

যদিও তিনি খলিফা আলির বিরুদ্ধে সংঘটিত যুদ্ধে অংশ নেননি, তবুও পরবর্তীতে খলিফা মুয়াবিয়া (শা. ৬৬১–৬৮০) ৬৬৯ সালে তাকে মদিনার গভর্নর হিসেবে নিয়োগ দেন। এই পদে তিনি মারওয়ান ইবনুল হাকামের স্থলাভিষিক্ত হন এবং ৬৭৪ সাল পর্যন্ত দায়িত্ব পালন করেন। তবে ঐ বছর মারওয়ান পুনরায় মদিনার গভর্নর হিসেবে নিযুক্ত হন।
সংযোগ=https://en.wikipedia.org/wiki/File:Family_of_al-As_ibn_Umayya.png|থাম্ব|সাঈদ ইবনুল আসের বংশতালিকা, যা উমাইয়া বংশের একটি ছোট শাখা।
এরপর সাঈদ মদিনার নিকটবর্তী ওয়াদি আল-আকীক অঞ্চলে অবস্থিত তাঁর নিজস্ব ভূমিতে ফিরে যান। তিনি সেখানেই আল-আরসা নামক জায়গায় ৬৭৮/৬৭৯ সালে মৃত্যুবরণ করেন। তিনি বনু উমাইয়া গোত্রের সদস্য হওয়া সত্ত্বেও বনু হাশিমের (নবি মুহাম্মদ ও আলির পরিবার) সঙ্গে তাঁর সুসম্পর্ক এবং আলীর বিরুদ্ধে যুদ্ধ করতে অস্বীকৃতি জানানোর কারণে পরবর্তী ইসলামের ইতিহাসে তিনি একটি ইতিবাচক ভাবমূর্তি লাভ করেন। মৃত্যুর সময় তাঁর প্রায় চৌদ্দজন পুত্র জীবিত ছিলেন। তাঁদের মধ্যে অন্যতম ছিলেন আমর আল-আশদাক, যিনি ৬৮৯ সালে উমাইয়া খলিফা আবদুল মালিক ইবনে মারওয়ানের ( শা. ৬৮৫–৭০৫ খ্রি.) বিরুদ্ধে বিদ্রোহের অভিযোগে মৃত্যুদণ্ড কার্যকর হওয়ার আগ পর্যন্ত নিজ পরিবারের নেতৃত্ব প্রদান করেন। খলিফা উসমানের দুই কন্যার গর্ভে জন্মগ্রহণকারী তাঁর সন্তানদের সম্পর্কে তেমন কোনো তথ্য পাওয়া যায় না; শুধু জানা যায় যে, পুত্র উসমান আল-আসগরের বংশধররা কুফায় বসবাস করতেন। তাঁর কন্যা আমিনা পরবর্তীতে উমাইয়া রাজপুত্র খালিদ ইবনে ইয়াজিদের সঙ্গে বিবাহবন্ধনে আবদ্ধ হন; তবে পরবর্তীতে তাদের সেই বিবাহের বিচ্ছেদ ঘটে। সাঈদের পুত্র ইয়াহইয়া ও আম্বাসা আবদুল মালিকের বিরুদ্ধে আল-আশদাকের বিদ্রোহে জড়িত ছিলেন; তবে খলিফার ভাই আবদুল আজিজের সুপারিশে শেষ পর্যন্ত তাদের দুজনকেই ক্ষমা করা হয়। আম্বাসা পরবর্তীতে ইরাকের গভর্নর হাজ্জাজ বিন ইউসুফের ঘনিষ্ঠ সহযোগী হয়ে ওঠেন। সাঈদের এক কন্যা উম্মে উসমান পর্যায়ক্রমে দু’টি বিবাহ করেছিলেন। প্রথমে তিনি খলিফা উসমানের প্রপৌত্র সাঈদ ইবনে খালিদ ইবনে আমরের সঙ্গে বিবাহবন্ধনে আবদ্ধ হন। তাদের মধ্যে বিচ্ছেদ হলে পরবর্তীতে তিনি উমাইয়া রাজপুত্র আব্দুল্লাহ ইবনে ইয়াজিদকে বিয়ে করেন।

## আরও দেখুন

* সাহাবিদের তালিকা
* প্রথম ফেতনা
* দ্বিতীয় ফিতনা

## গ্রন্থপঞ্জি

*
*
*
*
*
*
*
*
*
*

## তথ্যসূত্র
বিষয়শ্রেণী:সাহাবা
বিষয়শ্রেণী:৬২৩-এ জন্ম
বিষয়শ্রেণী:৬৭৮-এ মৃত্যু